moeilikheid – Sonder Kwinte en Kwale
Die groot moeilikheidmaker
September 19, 2019 by Sonder Kwinte en Kwale
Ek hou van Jakobus se grafiese beskrywing. Hy sê basies in hierdie verse dat die wildste dier getem kan word, maar dat geen mens dit kan regkry om die tong te tem nie. Iemand soos ek, wat geneig is om eers te praat en dan te dink, is maar alte pynlik bewus van hierdie waarheid.
Die tong mag nou wel 'n klein liggaamsdeeltjie wees, maar dit het groot mag. Dit word vergelyk met 'n verterende vuur met die mag om te verwoes. Dis 'n groot moeilikheidmaker. 'n Brand kan met 'n klein vonkie begin, maar dit kan groei en groot gebiede verwoes. Selfs ons klein, onbedoelde woordjies het die mag om 'n vuur aan te steek. Besef jy wat die probleem hier is? As 'n vuur eers begin het, kan ons dit nie beheer nie. Ons het geen idee hoeveel land gaan brand nie.
Kom ons doen alles in ons vermoë om die woorde wat uit ons mond kom, te beheer. Om versigtig met ons woorde om te gaan, is 'n liefdesdaad teenoor die mense wat na ons luister.
O Here, ek wil U eer met elke enkele woord wat uit my mond kom. Help my om my tong te beheer. Beheer alles wat ek dink en sê en laat my nie toe om met my woorde te sondig nie. In Jesus se naam, amen.